Επεξηγηματικές σημειώσεις σχετικά με το πρωτόκολλο αριθ. 4 των ευρωπαϊκών συμφωνιών

Αιτιολογική έκθεση - Λογιστικός διαχωρισμός

(2002/C 49/04)

Όροι εφαρμογής του "λογιστικού διαχωρισμού" για τη διαχείριση των αποθεμάτων των υλών που χρησιμοποιούνται για την κατασκευή (που αναφέρεται στο άρθρο 20α)

1. Η άδεια εφαρμογής λογιστικού διασωρισμού για τη διαχείριση των αποθεμάτων των υλών που χρησιμοποιούνται για την κατασκευή χορηγείται σε οποιονδήποτε κατασκευαστή που υποβάλλει στις τελωνειακές αρχές γραπτή αίτηση για αυτόν το σκοπό και πληροί όλους τους όρους για τη χορήγηση της άδειας.

2. Ο αιτών υποχρεούται να αποδεικνύει ότι υπάρχει ανάγκη εφαρμογής του λογιστικού διαχωρισμού λόγω αδικαιολόγητου κόστους ή προβλημάτων όσον αφορά τη διατήρηση χωριστών αποθεμάτων υλών ανάλογα με την καταγωγή.

3. Οι καταγόμενες και μη καταγόμενες ύλες πρέπει να είναι του ίδιου είδους και της ίδιας εμπορικής ποιότητας και να διαθέτουν τα ίδια τεχνικά και φυσικά χαρακτηριστικά. Δεν πρέπει να επιτρέπεται ο διαχωρισμός υλών μεταξύ τους για λόγους καταγωγής, αφού ενσωματωθούν στο τελικό προϊόν.

4. Η εφαρμογή του συστήματος του λογιστικού διαχωρισμού δεν μπορεί να συνεπάγεται την απόκτηση του χαρακτήρα καταγωγής από προϊόντα περισσότερα από εκείνα που θα αποκτούσαν το χαρακτήρα καταγωγής, αν τα υλικά που χρησιμοποιήθηκαν για την κατασκευή είχαν αποτελέσει αντικείμενο φυσικού διαχωρισμού.

5. Το λογιστικό σύστημα οφείλει:

- να πραγματοποιεί σαφή διάκριση μεταξύ των αποκτώμενων ποσοτήτων καταγόμενων και μη καταγόμενων υλών, αναφέροντας τις ημερομηνίες κατά τις οποίες οι ύλες αυτές προστέθηκαν στο απόθεμα και, όπου είναι απαραίτητο, τις αξίες των υλών αυτών·

- να αναφέρει την ποσότητα:

α) των χρησιμοποιούμενων καταγόμενων και μη καταγόμενων υλών και, όπου είναι απαραίτητο, τη συνολική αξία των εν λόγω υλών·

β) των κατασκευαζόμενων τελικών προϊόντων·

γ) των τελικών προϊόντων που παρέχονται σε όλους τους πελάτες, αναφέροντας χωριστά:

i) τις προμήθειες σε πελάτες για τις οποίες απαιτούνται αποδεικτικά στοιχεία για την προτιμησιακή καταγωγή (συμπεριλαμβανομένων των πωλήσεων σε πελάτες για τις οποίες απαιτούνται αποδεικτικά στοιχεία διαφορετικά από τα πιστοποιητικά καταγωγής), και

ii) τις προμήθειες σε πελάτες που δεν απαιτούν τέτοια αποδεικτικά στοιχεία·

- να είναι σε θέση να αποδεικνύει, είτε κατά τη διάρκεια της κατασκευής είτε κατά την έκδοση οποιουδήποτε πιστοποιητικού καταγωγής (ή άλλων αποδεικτικών στοιχείων του χαρακτήρα καταγωγής), ότι τα λογιστικά στοιχεία για τα αποθέματα των καταγόμενων υλών κρίθηκαν επαρκή για την αιτιολόγηση της δήλωσης για το χαρακτήρα καταγωγής.

6.1. Το υπόλοιπο αποθεμάτων στο οποίο γίνεται αναφορά στην παράγραφο 5 τελευταία περίπτωση πρέπει να απεικονίζει τόσο τα καταγόμενα όσο και τα μη καταγόμενα υλικά που καταχωρούνται στις λογιστικές εγγραφές. Το υπόλοιπο αποθεμάτων χρεώνεται για όλα τα τελικά προϊόντα, ανεξάρτητα από το εάν τα εν λόγω προϊόντα παρέχονται ή όχι με δήλωση του χαρακτήρα προτιμησιακής καταγωγής.

6.2. Όταν τα προϊόντα παρέχονται χωρίς δήλωση για την προτιμησιακή καταγωγή, το υπόλοιπο αποθεμάτων των μη καταγόμενων υλών μπορεί να χρεωθεί μόνο για το χρονικό διάστημα κατά το οποίο το υπόλοιπο αυτών των αποθεμάτων μπορεί να δικαιολογήσει τέτοια δράση. Όταν αυτό δε συμβαίνει, το υπόλοιπο αποθεμάτων των καταγόμενων υλών πρέπει να χρεώνεται.

6.3. Ο χρόνος κατά τον οποίο πραγματοποιείται ο προσδιορισμός της καταγωγής (δηλαδή ο χρόνος της κατασκευής ή της ημερομηνίας έκδοσης του πιστοποιητικού καταγωγής ή άλλης δήλωσης καταγωγής) συμφωνείται μεταξύ του κατασκευαστή και των τελωνειακών αρχών και αναγράφεται στην άδεια που χορηγείται από τις τελωνειακές αρχές.

7. Κατά τη στιγμή υποβολής της αίτησης για έναρξη εφαρμογής συστήματος λογιστικού διαχωρισμού, οι τελωνειακές αρχές εξετάζουν τα αρχεία του κατασκευαστή για να καθορίσουν τα αρχικά υπόλοιπα των καταγόμενων και μη καταγόμενων υλών που μπορεί να θεωρηθεί ότι περιλαμβάνονται στο απόθεμα.

8. Ο κατασκευαστής υποχρεούται:

- να αποδέχεται την πλήρη ευθύνη για τον τρόπο χρησιμοποίησης της άδειας και για τις συνέπειες των ανακριβών δηλώσεων καταγωγής ή για άλλες κακές χρήσεις της άδειας,

- να θέτει στη διάθεση των τελεωνειακών αρχών, κατόπιν σχετικής αιτήσεως, όλα τα έγγραφα, τα αρχεία και τις λογιστικές εγγραφές για οποιαδήποτε σχετική περίοδο.

9. Οι τελωνειακές αρχές αρνούνται να χορηγήσουν άδεια σε κατασκευαστή που δεν προσφέρει όλες τις εγγυήσεις που οι τελωνειακές αρχές κρίνουν απαραίτητες για την ορθή λειτουργία του συστήματος λογιστικού διαχωρισμού.

10. Οι τελωνειακές αρχές έχουν την ευχέρεια να ανακαλούν την άδεια ανά πάσα στιγμή. Υποχρεούνται να την ανακαλούν όταν ο κατασκευαστής δεν πληροί πλέον τους όρους ή δεν προσφέρει τις καθορισμένες εγγυήσεις. Σε αυτή την περίπτωση, οι αρχές ακυρώνουν τα πιστοποιητικά καταγωγής ή άλλα έγγραφα που δικαιολογούν την καταγωγή, τα οποία δεν έχουν εκδοθεί με το δέοντα τρόπο.